SOSIAALITURVAJÄRJESTELMIEN YHTEENSOVITTAMISTA KÄSITTELEVÄ HALLINTOTOIMIKUNTA

PÄÄTÖS E6,

annettu 19 päivänä lokakuuta 2017,

sen ajankohdan määrittämisestä, josta alkaen sähköinen sanoma katsotaan oikeudelliselta kannalta toimitetuksi sosiaaliturvatietojen sähköisessä vaihtojärjestelmässä (EESSI)

(ETA:n ja Sveitsin kannalta merkityksellinen teksti)

(2018/C 355/04)

SOSIAALITURVAJÄRJESTELMIEN YHTEENSOVITTAMISTA KÄSITTELEVÄ HALLINTOTOIMIKUNTA, joka

ottaa huomioon sosiaaliturvajärjestelmien yhteensovittamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 883/2004 (1) 72 artiklan a alakohdan, jonka mukaan hallintotoimikunnan tehtävänä on käsitellä kaikkia hallinnollisia ja tulkinnallisia kysymyksiä, jotka johtuvat mainitusta asetuksesta ja sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä 16 päivänä syyskuuta 2009 annetusta Euroopan parlamentin ja neuvoston asetuksesta (EY) N:o 987/2009 (2),

ottaa huomioon asetuksen (EY) N:o 883/2004 72 artiklan d alakohdan, jonka perusteella hallintotoimikunnan on edistettävä uusien teknologioiden mahdollisimman laajaa käyttöä,

ottaa huomioon asetuksen (EY) N:o 883/2004 81 artiklan, jossa vahvistetaan noudatettava menettely tapauksessa, jossa hakemus, ilmoitus tai valitus olisi pitänyt toimittaa tietyssä määräajassa tietyn jäsenvaltion viranomaiselle, laitokselle tai tuomioistuimelle mutta joka sen sijaan toimitettiin samassa määräajassa toisen jäsenvaltion vastaavalle viranomaiselle, laitokselle tai tuomioistuimelle,

ottaa huomioon asetuksen (EY) N:o 987/2009 4 artiklan, jonka mukaan ”tietojen siirto laitosten tai yhteyselinten välillä on tehtävä sähköisesti” ja ”hallintotoimikunnan on vahvistettava asiakirjojen ja rakenteisten sähköisten asiakirjojen rakenne, sisältö ja muoto sekä niiden vaihtoa koskevat yksityiskohtaiset järjestelyt”,

ottaa huomioon asetuksen (EY) N:o 987/2009 2 artiklan 4 kohdan, jossa säädetään, että ”jos tiedot siirretään kohdejäsenvaltion yhteyselimen välityksellä, määräajat hakemuksiin vastaamiseksi lasketaan päivämäärästä, jona yhteyselin on vastaanottanut hakemuksen ikään kuin kyseisen jäsenvaltion laitos olisi vastaanottanut sen”,

ottaa huomioon määräaikoihin, päivämääriin ja määräpäiviin sovellettavista säännöistä 3 päivänä kesäkuuta 1971 annetun neuvoston asetuksen (ETY, Euratom) N:o 1182/71 (3),

sekä katsoo seuraavaa:

(1) On tarpeen vahvistaa sääntö sen ajankohdan määrittämiseksi, milloin sanoma katsotaan oikeudelliselta kannalta toimitetuksi EESSI-järjestelmässä. Näin voidaan asettaa määräajat soveltaen asetusta (EY) N:o 883/2004 ja asetusta (EY) N:o 987/2009 yhdessä asetuksen (ETY, Euratom) N:o 1182/71 kanssa.

(2) Asetuksen (EY) N:o 883/2004 ja asetuksen (EY) N:o 987/2009 2 artiklan 4 kohdassa säädettyjen sosiaaliturvajärjestelmien yhteensovittamista koskevien sääntöjen mukaan sanoma katsotaan toimitetuksi, kun se saapuu kohdejäsenvaltion toimivaltaiseen laitokseen tai yhteyselimeen, riippumatta siitä, mikä laitos vastaa asian käsittelystä.

(3) Hallintotoimikunnan hyväksymä EESSI-arkkitehtuuri määrittää teknisen mekanismin, joka takaa, että sanoman lähettäjälle ilmoitetaan, kun sanoma on toimitettu onnistuneesti. Mekanismi perustuu sähköisen tiedonsiirron ebMS AS4 -protokollan käyttöön EESSI-järjestelmässä.

(4) Kyseinen ebMS AS4 -protokolla takaa sanoman lähettämisen luotettavuuden: sanoman lähettäjä saa sen kautta vahvistusilmoituksen, kun sanoma on toimitettu onnistuneesti EESSI-järjestelmän päätepisteeseen ebMS AS4 -protokollan mukaisesti, tai virheilmoituksen, jos sanoman lähettäminen epäonnistuu.

(5) Kyseisen ebMS AS4 -protokollan päätepiste on lähin sähköinen vastine sille, että sanoma saapuu toimivaltaiseen laitokseen tai yhteyselimeen. Siksi EESSI-järjestelmän kautta tapahtuvassa sähköisessä tietojenvaihdossa sanoma katsotaan oikeudelliselta kannalta toimitetuksi, kun se saapuu ebMS AS4 -protokollan päätepisteeseen.

(6) Jäsenvaltiot voivat vapaasti määritellä kansallisen arkkitehtuurinsa yksityiskohdat ja päättää, vastaako ebMS AS4 -protokollan mukainen EESSI-järjestelmän päätepiste asiaa käsittelevän laitoksen kansallista sovellusta (engl. National Application) vai liitetäänkö se kansalliseen yhdyskäytävään (engl. National Gateway) tai yksikköön, joka tarjoaa älykkäitä reitityspalveluita (engl. Intelligent Routing Services) kansallisen sovelluksen puolesta. Jälkimmäisissä tapauksissa sanomat toimitetaan ebMS AS4 -päätepisteestä eteenpäin asiaa käsittelevään laitokseen. On jäsenvaltioiden viranomaisten vastuulla varmistaa, että ebMS AS4 -päätepisteestä edelleen välitettävät sanomat saapuvat asian käsittelystä vastaaville ajoissa.

(7) Jäsenvaltiot voivat vapaasti määritellä kansallisen arkkitehtuurinsa tekniset yksityiskohdat siltä osin, siirretäänkö sanomat yhteyspisteestä EESSI-järjestelmän ebMS AS4 -päätepisteeseen push- vai pull-menetelmällä. Tämän vuoksi on annettava yleinen sääntö, jolla varmistetaan, että viestit poimitaan yhteyspisteestä ja toimitetaan EESSI-järjestelmän ebMS AS4 -päätepisteeseen säännöllisesti.

(8) Lähettämisestä vastaavien asian käsittelijöiden on voitava vahvistaa sanomien toimituspäivä epäselvien tapausten varalta. Hallintotoimikunta määrittelee erityisen menettelyn tämän mahdollistamiseksi.

(9) Kansallisten viranomaisten väliseen toimivaan yhteistyöhön tähtäävät käytännön järjestelyt, jotka ovat voimassa siirtymäkaudella, jonka lopulla otetaan käyttöön täysimääräinen sähköinen viestinvaihto, mukaan lukien tärkeimmät periaatteet eli käytännöllisyyden ja joustavuuden periaatteet, on vahvistettu 16 päivänä maaliskuuta 2017 annetussa hallintotoimikunnan päätöksessä E5, joka koskee käytännön järjestelyitä siirryttäessä asetuksen (EY) N:o 987/2009 (4) 4 artiklassa tarkoitettuun sähköiseen tietojenvaihtoon,

sekä käsittelee asiaa asetuksen (EY) N:o 883/2004 71 artiklan 2 kohdassa säädetyin edellytyksin,

ON PÄÄTTÄNYT SEURAAVAA:

1. Asetuksessa (EY) N:o 883/2004 ja asetuksen (EY) N:o 987/2009 2 artiklan 4 kohdassa säädettyjen sosiaaliturvajärjestelmien yhteensovittamista koskevien sääntöjen yleisperiaatteen mukaan sanoma katsotaan toimitetuksi, kun se saapuu jäsenvaltion toimivaltaiseen laitokseen tai yhteyselimeen. Vastaavasti sähköisessä tiedonvaihdossa sanoma katsotaan toimitetuksi, kun se saapuu EESSI-järjestelmän sähköisen tiedonsiirtoprotokollan ebMS AS4 -päätepisteeseen.

2. Sanoma katsotaan oikeudelliselta kannalta toimitetuksi EESSI-järjestelmässä siitä päivästä, jona päätepisteessä luotu kuittaussanoma vahvistaa sanoman toimittamisen.

3. Jäsenvaltioiden on varmistettava, että kansalliseen yhteyspisteeseen välitetyt sanomat poimitaan ja toimitetaan EESSI-järjestelmän päätepisteeseen vähintään kerran 24 tunnissa, ja että kuittaussanoma sanoman toimituksesta tai toimitusvirheestä luodaan ebMS-päätepisteessä viimeistään viestin lähettämispäivää seuraavana päivänä.

4. Jäsenvaltioiden on varmistettava, että asian käsittelystä vastaavat pystyvät tarkistamaan kuittaussanoman päivämäärän vastaanottavan jäsenvaltion ebMS-päätepisteestä, jos sanoman toimituspäivästä on epäselvyyttä. Hallintotoimikunta määrittelee tämän kuulemismenettelyn yksityiskohdat.

5. Tämä päätös julkaistaan Euroopan unionin virallisessa lehdessä . Sitä sovelletaan kahdentenakymmenentenä päivänä sen jälkeen, kun se on julkaistu.

Hallintotoimikunnan puheenjohtaja Agne NETTAN-SEPP

(1) EUVL L 166, 30.4.2004, s. 1.

(2) EUVL L 284, 30.10.2009, s. 1.

(3) EYVL L 124, 8.6.1971, s. 1.

(4) EUVL C 233, 19.7.2017, s. 3.